[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.11.2009

COM(2009)614 τελικό

ΠΡΑΣΙΝΗ ΒΙΒΛΟΣ

Η διασύνδεση των μητρώων επιχειρήσεων

{SEC(2009) 1492}

ΠΡΑΣΙΝΗ ΒΙΒΛΟΣ

Η διασύνδεση των μητρώων επιχειρήσεων

(Κείμενο που παρουσιάζει ενδιαφέρον για τον ΕΟΧ)

1. Εισαγωγή

Η τρέχουσα χρηματοπιστωτική κρίση τόνισε για άλλη μια φορά τη σημασία της διαφάνειας στις χρηματαγορές. Στο πλαίσιο των μέτρων για την ανάκαμψη της οικονομίας,[1] η βελτίωση της πρόσβασης σε επικαιροποιημένες και επίσημες πληροφορίες για τις επιχειρήσεις μπορεί να θεωρηθεί ως μέσο για την αποκατάσταση της εμπιστοσύνης στις αγορές σε όλη την Ευρώπη.

Τα μητρώα επιχειρήσεων[2] διαδραματίζουν ουσιαστικό ρόλο εν προκειμένω· καταχωρίζουν, εξετάζουν και αποθηκεύουν πληροφορίες για τις επιχειρήσεις, όπως πληροφορίες για τη νομική μορφή μιας επιχείρησης, την έδρα της, το κεφάλαιό της και τους νομικούς εκπροσώπους της, και καθιστούν τις πληροφορίες αυτές διαθέσιμες στο κοινό. Μπορούν επίσης να προσφέρουν πρόσθετες υπηρεσίες, οι οποίες μπορεί να διαφέρουν από τη μια χώρα στην άλλη. Τα ελάχιστα επίπεδα των βασικών υπηρεσιών τους προβλέπονται από την ευρωπαϊκή νομοθεσία·[3] συγκεκριμένα, τα κράτη μέλη πρέπει να τηρούν ηλεκτρονικά μητρώα επιχειρήσεων[4] από την 1η Ιανουαρίου 2007. Εντούτοις, στην Ευρώπη, τα μητρώα επιχειρήσεων λειτουργούν σε εθνική ή περιφερειακή βάση: αποθηκεύουν μόνο πληροφορίες για τις επιχειρήσεις που είναι καταχωρισμένες στο έδαφος (χώρα ή περιφέρεια) που υπόκεινται στην αρμοδιότητά τους.

Οι επιχειρήσεις επεκτείνονται όλο και περισσότερο πέρα από τα εθνικά σύνορα χρησιμοποιώντας τις ευκαιρίες που προσφέρει η ενιαία αγορά. Οι διασυνοριακοί όμιλοι καθώς επίσης και ένας μεγάλος αριθμός ενεργειών αναδιάρθρωσης, όπως οι συγχωνεύσεις και οι διασπάσεις, αφορούν επιχειρήσεις από διαφορετικά κράτη μέλη της ΕΕ. Επιπλέον, κατά την προηγούμενη δεκαετία η νομολογία του Δικαστηρίου των Ευρωπαϊκών Κοινοτήτων[5] εξασφάλισε στις επιχειρήσεις τη δυνατότητα να έχουν συσταθεί σε ένα κράτος μέλος και να ασκούν την επιχειρηματική δραστηριότητά τους εν μέρει ή εξ ολοκλήρου σε άλλο κράτος μέλος.

Υπάρχει αυξανόμενη ζήτηση για πρόσβαση σε πληροφορίες για τις επιχειρήσεις σε διασυνοριακό πλαίσιο, είτε για εμπορικούς λόγους είτε για να διευκολύνεται η πρόσβαση στη δικαιοσύνη. Εντούτοις, αν και οι επίσημες πληροφορίες για τις επιχειρήσεις είναι άμεσα διαθέσιμες στη χώρα καταχώρισής τους, η πρόσβαση στις ίδιες πληροφορίες από άλλο κράτος μέλος μπορεί να παρεμποδίζεται από τεχνικά ή γλωσσικά εμπόδια[6]. Υπό τις περιστάσεις αυτές, η διευκόλυνση της διασυνοριακής πρόσβασης σε επίσημες και αξιόπιστες πληροφορίες σχετικά με τις επιχειρήσεις για τους πιστωτές, τους επιχειρηματικούς εταίρους και τους καταναλωτές είναι απαραίτητη προκειμένου να διασφαλιστεί ο κατάλληλος βαθμός διαφάνειας και ασφάλειας δικαίου στις αγορές σε όλη την ΕΕ. Για να επιτευχθεί αυτό, είναι απαραίτητη η διασυνοριακή σύνδεση των μητρώων επιχειρήσεων.

Επιπλέον, οι πράξεις όπως οι διασυνοριακές συγχωνεύσεις ή οι μεταφορές έδρας και η ίδρυση υποκαταστημάτων σε άλλα κράτη μέλη έχουν καταστήσει αναγκαία τη συνεργασία, σε καθημερινή βάση, των εθνικών, περιφερειακών ή τοπικών αρχών ή/και μητρώων επιχειρήσεων. Η στενή συνεργασία μεταξύ τους επιταχύνει τις διαδικασίες και ενισχύει την ασφάλεια δικαίου.

Η αποδοτική διασυνοριακή σύνδεση των μητρώων δεν είναι μόνο ουσιαστικής σημασίας για την ομαλή λειτουργία της ενιαίας αγοράς. Μειώνει επίσης σημαντικά το κόστος της διασυνοριακής λειτουργίας των επιχειρήσεων. Η ομάδα υψηλού επιπέδου ανεξάρτητων ενδιαφερόμενων μερών για το διοικητικό φόρτο προσδιόρισε ότι η διευκόλυνση της διασυνοριακής πρόσβασης με ηλεκτρονικά μέσα σε πληροφορίες σχετικά με τις επιχειρήσεις αποτελεί μέσο διευκόλυνσης των διασυνοριακών οικονομικών δραστηριοτήτων. Επικαλούμενοι την πιθανή εξοικονόμηση 161 εκατ. ευρώ σε σχέση με ορισμένες υποχρεώσεις παροχής πληροφοριών που απορρέουν από την ενδέκατη οδηγία για το εταιρικό δίκαιο (89/666/EOK) οι εμπειρογνώμονες τάχθηκαν ανεπιφύλακτα υπέρ της επίτευξης διαλειτουργικότητας μεταξύ των εμπορικών μητρώων σε όλη την Ευρώπη[7].

Εντούτοις, η υπάρχουσα εθελοντική συνεργασία μεταξύ των μητρώων επιχειρήσεων δεν είναι επαρκής. Υπάρχει ανάγκη για ενίσχυση της συνεργασίας μεταξύ τους. Υπάρχουν εργαλεία και πρωτοβουλίες – όπως το Ευρωπαϊκό Μητρώου Επιχειρήσεων (EBR), το σχέδιο «e-Justice» (ηλεκτρονική Δικαιοσύνη) ή το ηλεκτρονικό σύστημα πληροφόρησης για την εσωτερική αγορά (IMI) – που μπορούν να προωθήσουν περαιτέρω την επιβολή αυτού του νομικού πλαισίου, να διευκολύνουν την επικοινωνία μεταξύ των αρμόδιων μητρώων και να ενισχύσουν τη διαφάνεια και την εμπιστοσύνη στην αγορά.

Η παρούσα Πράσινη Βίβλος περιγράφει το υφιστάμενο πλαίσιο και εξετάζει πιθανές μελλοντικές πορείες για τη βελτίωση της πρόσβασης σε πληροφορίες για τις επιχειρήσεις σε ολόκληρη την ΕΕ και την αποτελεσματικότερη εφαρμογή των οδηγιών για το εταιρικό δίκαιο.

2. Γιατί απαιτείται η ενισχυμένη συνεργασία των μητρώων επιχειρήσεων;

Η διασύνδεση των μητρώων επιχειρήσεων εξυπηρετεί δύο ξεχωριστούς αλλά αλληλένδετους στόχους:

- Πρόσβαση σε πληροφορίες – το δίκτυο των μητρώων επιχειρήσεων

Η διευκόλυνση της διασυνοριακής πρόσβασης σε πληροφορίες για τις επιχειρήσεις αυξάνει τη διαφάνεια στην ενιαία αγορά, ενισχύει την προστασία των μετόχων και των τρίτων και συμβάλλει στην αποκατάσταση της εμπιστοσύνης στις αγορές. Η διασυνοριακή πρόσβαση σε πληροφορίες προωθήθηκε σημαντικά με την έναρξη της ισχύος της τροποποίησης του 2003 της πρώτης οδηγίας για το εταιρικό δίκαιο (2003/58/EK) που καθιέρωσε τα ηλεκτρονικά μητρώα επιχειρήσεων στα κράτη μέλη από την 1η Ιανουαρίου 2007. Εντούτοις, οι πολίτες και οι επιχειρήσεις εξακολουθούν να είναι αναγκασμένοι να ψάξουν σε τουλάχιστον 27 μητρώα προκειμένου να συλλέξουν τις σχετικές επιχειρηματικές πληροφορίες για τις εταιρείες. Ακόμα κι αν τα μητρώα παρέχουν τη δυνατότητα ηλεκτρονικής πρόσβασης, οι ενδιαφερόμενοι έχουν να αντιμετωπίσουν διαφορετικές γλώσσες, όρους αναζήτησης και δομές. Ένα ενιαίο σημείο πρόσβασης στις επιχειρηματικές πληροφορίες για όλες τις ευρωπαϊκές εταιρείες θα μπορούσε να εξοικονομήσει χρόνο και δαπάνες για τις επιχειρήσεις.

Επομένως, ήλθε τώρα καιρός να σκεφτούμε για τα επόμενα βήματα στη διαδικασία αυτή. Καταρχάς, όλα τα κράτη μέλη πρέπει να συμμετέχουν στη συνεργασία και στη λήψη των αποφάσεων για τους όρους και τις διατάξεις της. Πρέπει να είναι δυνατή η πρόσβαση σε αξιόπιστες πληροφορίες για τις επιχειρήσεις σε όλα τα κράτη μέλη, κατά προτίμηση σε όλες τις επίσημες γλώσσες της ΕΕ. Πρέπει επίσης να είναι δυνατή η αναζήτηση πληροφοριών για μια επιχείρηση ή έναν όμιλο επιχειρήσεων που δραστηριοποιούνται σε διαφορετικά κράτη μέλη χωρίς να είναι απαραίτητη η πρόσβαση σε κάθε ένα από τα σχετικά εθνικά ή περιφερειακά μητρώα. Η ποιότητα των υπηρεσιών πρέπει να είναι στο ίδιο επίπεδο σε ολόκληρη την ΕΕ.

- Συνεργασία των μητρώων επιχειρήσεων σε διασυνοριακές διαδικασίες

Ο δεύτερος σκοπός της διασύνδεσης των μητρώων επιχειρήσεων είναι να ενισχυθεί η συνεργασία στην περίπτωση των διασυνοριακών διαδικασιών, όπως οι διασυνοριακές συγχωνεύσεις, οι μεταφορές έδρας ή οι διαδικασίες αφερεγγυότητας. Αυτή η διασυνοριακή συνεργασία προβλέπεται από διάφορες διατάξεις του εταιρικού δικαίου, όπως παρουσιάζεται στο πλαίσιο 1.

Πλαίσιο 1 – Διατάξεις εταιρικού δικαίου και συνεργασία μεταξύ των μητρώων επιχειρήσεων

Η διασυνοριακή συνεργασία των επιχειρησιακών καταλόγων προβλέπεται ρητά από την οδηγία για τις διασυνοριακές συγχωνεύσεις[8] και από τα καταστατικά της ευρωπαϊκής εταιρείας (SE)[9] και της ευρωπαϊκής συνεταιριστικής εταιρείας (SCE)[10]. Οι διατάξεις αυτές επιταχύνουν τις διαδικασίες καταχώρισης και συνεπώς αυξάνουν την ασφάλεια δικαίου, εξασφαλίζοντας ότι τα αρμόδια μητρώα επιχειρήσεων αλληλοενημερώνονται άμεσα για ορισμένες ενέργειες που πραγματοποιούν.[11] Η άμεση επαφή μεταξύ των μητρώων διευκολύνει επίσης την ανταλλαγή πληροφοριών και εξασφαλίζει έτσι καλύτερη πληροφόρηση των ενδιαφερομένων σε άλλα κράτη μέλη.

Επιπλέον, οι υποχρεώσεις πληροφόρησης για τα υποκαταστήματα στο εξωτερικό (που θεσπίστηκαν με την ενδέκατη οδηγία για το εταιρικό δίκαιο (89/666/EOK)) καθιστά τη συνεργασία των μητρώων επιχειρήσεων αναπόφευκτη στην πράξη. Η οδηγία υποχρεώνει τις επιχειρήσεις να γνωστοποιούν διάφορα πληροφοριακά στοιχεία και έγγραφα όταν ανοίγουν ένα υποκατάστημα σε άλλο κράτος μέλος. Αυτή η γνωστοποίηση πρέπει να πραγματοποιείται στη γλώσσα της χώρας στην οποία καταχωρίζεται το υποκατάστημα, προκειμένου να βελτιωθεί η πληροφόρηση των τρίτων. Η άμεση επικοινωνία μεταξύ των μητρώων επιχειρήσεων είναι απαραίτητη για τον έλεγχο του εάν τα σχετικά στοιχεία είναι σωστά και ενημερωμένα και επομένως για την προστασία των συμφερόντων των πιστωτών και των καταναλωτών που έρχονται σε επαφή με το υποκατάστημα.

Τέλος, μόλις εγκριθεί το καταστατικό της ευρωπαϊκής ιδιωτικής εταιρείας (SPE)[12], ο αριθμός των περιπτώσεων που απαιτούν διασυνοριακή συνεργασία μπορεί να αυξηθεί σημαντικά. Το SPE θα μπορούσε να προσφέρει στις μικρομεσαίες επιχειρήσεις (ΜΜΕ) ένα απλό και ευέλικτο μέσο για την επέκταση των επιχειρηματικών δραστηριοτήτων τους στην ενιαία αγορά. Επομένως, είναι απαραίτητο να εξασφαλιστεί εύκολη πρόσβαση σε επίσημες πληροφορίες για τις επιχειρήσεις αυτές που δραστηριοποιούνται σε διάφορα κράτη μέλη.

Εν προκειμένω, οι αρμόδιες αρχές ή/και τα μητρώα επιχειρήσεων πρέπει να είναι σαφώς αναγνωρίσιμες(α) και πρέπει να υπάρχουν ασφαλή, προκαθορισμένοι δίαυλοι για την επικοινωνία μεταξύ τους. Αυτό θα επιταχύνει τις διασυνοριακές διαδικασίες και θα αυξήσει την ασφάλεια δικαίου. Θα συμβάλει επίσης στη μείωση του διοικητικού φόρτου για τις επιχειρήσεις.

Επιπλέον, η ενδέκατη οδηγία για το εταιρικό δίκαιο (89/666/EOK) προβλέπει έναν κατάλογο πληροφοριών τις οποίες πρέπει να παρέχουν οι επιχειρήσεις όταν ιδρύουν ένα υποκατάστημα σε άλλο κράτος μέλος. Εντούτοις, οι επιχειρήσεις συχνά δεν μεριμνούν ώστε να επικαιροποιούν τις πληροφορίες αυτές. Αυτή η παράλειψη μπορεί να έχει κρίσιμες συνέπειες, ιδίως όταν δεν κοινοποιείται στο μητρώο του υποκαταστήματος η διάλυση της επιχείρησης και συνεπώς το μητρώο παρέχει παραπλανητικές πληροφορίες σε τρίτους. Το μητρώο επιχειρήσεων του κλάδου πρέπει επομένως να ενημερώνεται τακτικά και αυτομάτως για τις πιο σημαντικές αλλαγές στο νομικό καθεστώς της επιχείρησης. Οι αλλαγές αυτές έχουν επίσης τη δυνατότητα να μειώνουν τις υποχρεώσεις υποβολής πληροφοριών, μειώνοντας έτσι το διοικητικό φόρτο για τις επιχειρήσεις.

Η ενίσχυση της συνεργασίας μεταξύ των μητρώων επιχειρήσεων θα μπορούσε να είναι επωφελής όσον αφορά πιθανές συνέργειες στην κοινοποίηση πληροφοριών από άλλους οργανισμούς που αφορούν τις επιχειρήσεις. Για παράδειγμα, όσον αφορά τη βελτίωση της διαφάνειας των χρηματαγορών, η οδηγία για τη διαφάνεια[13] περιέχει διάφορες διατάξεις που σκοπό έχουν να εξασφαλιστεί ότι οι επενδυτές έχουν πρόσβαση σε αξιόπιστες χρηματοπιστωτικές πληροφορίες για τους εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά. Μεταξύ άλλων , η οδηγία απαιτεί να είναι οι εν λόγω πληροφορίες διαθέσιμες στο κοινό στους λεγόμενους επίσημα καθορισμένους μηχανισμούς για την κεντρική αποθήκευση των ρυθμιζόμενων πληροφοριών. Το ηλεκτρονικό δίκτυο των εν λόγω επίσημα καθορισμένων μηχανισμών αποθήκευσης έχει τη δυνατότητα να ενισχύσει τη διαθεσιμότητα χρηματοπιστωτικών πληροφοριών για τις εισηγμένες επιχειρήσεις σε όλη την Ευρώπη[14]. Πιο μακροπρόθεσμα, θα μπορούσε να προβλεφθεί ένα ενιαίο σημείο πρόσβασης σε όλες τις νομικές πληροφορίες (που είναι αποθηκευμένες στα μητρώα επιχειρήσεων) και τις χρηματοπιστωτικές πληροφορίες (που είναι αποθηκευμένες στους προαναφερθέντες μηχανισμούς αποθήκευσης) για τις εισηγμένες επιχειρήσεις. Η ενισχυμένη συνεργασία μεταξύ των επιχειρηματικών μητρώων θα συμβάλει επίσης στην αποδοτική και αποτελεσματική λειτουργία των διασυνοριακών διαδικασιών αφερεγγυότητας, σύμφωνα με το στόχο που επιδιώκει ο κανονισμός περί των διαδικασιών αφερεγγυότητας (1346/2000/ΕΚ)[15].

3. Υπάρχοντες μηχανισμοί συνεργασίας

3.1. Υπάρχοντες μηχανισμοί συνεργασίας μεταξύ μητρώων επιχειρήσεων

Η ανάγκη διασυνοριακής συνεργασίας των μητρώων επιχειρήσεων επισημάνθηκε πριν από σχεδόν δύο δεκαετίες, πράγμα που οδήγησε στην προώθηση της λεγόμενης πρωτοβουλίας για το Ευρωπαϊκό Μητρώο Επιχειρήσεων (EBR). Αυτό ήταν ένα εθελοντικό πρόγραμμα που ανέλαβαν τα μητρώα επιχειρήσεων με την υποστήριξη της Ευρωπαϊκής Επιτροπής (βλ. πλαίσιο 2).

Πλαίσιο 2 – Το Ευρωπαϊκό Μητρώο Επιχειρήσεων (EBR)

Το EBR[16] δρομολογήθηκε ως πρωτοβουλία μεταξύ μητρώων επιχειρήσεων και σήμερα η πλειονότητα των μητρώων της ΕΕ συμμετέχει σε αυτό. Σήμερα, περιλαμβάνει μητρώα από 18 κράτη μέλη[17] και έξι άλλα ευρωπαϊκά κράτη[18].[19]

Το EBR είναι ένα δίκτυο μητρώων επιχειρήσεων, στόχος του οποίου είναι να προσφέρει αξιόπιστες πληροφορίες για τις επιχειρήσεις σε όλη την Ευρώπη. Επιτρέπει στους πολίτες, τις επιχειρήσεις και τις δημόσιες αρχές στην αναζήτηση ενός ονόματος επιχείρησης ή, σε ορισμένες χώρες, ενός φυσικού προσώπου μέσω όλων των μητρώων επιχειρήσεων που είναι μέλη του EBR, με την υποβολή μιας ενιαίας ερώτησης στη γλώσσα τους. Ως αποτέλεσμα της αναζήτησης, οι ζητούμενες πληροφορίες διατίθενται στη γλώσσα της ερώτησης. Οι νομικές πτυχές της διαβίβασης στοιχείων στο εσωτερικό του δικτύου και ειδικότερα της προστασίας των δεδομένων προσωπικού χαρακτήρα διέπονται από την εθνική νομοθεσία, συμπεριλαμβανομένων των διατάξεων που εφαρμόζουν τους κοινοτικούς κανόνες περί προστασίας των δεδομένων[20].

Η συμμετοχή στο δίκτυο EBR είναι εθελοντική για τα μητρώα και πραγματοποιείται σε συμβατική βάση (συμφωνία ανταλλαγής πληροφοριών). Το Ευρωπαϊκό Μητρώο Επιχειρήσεων έχει επίσης υιοθετήσει τη μορφή ευρωπαϊκού ομίλου οικονομικού σκοπού (ΕΟΟΣ)[21], αλλά, λόγω των ιδιομορφιών ορισμένων εθνικών νομοθεσιών, δεν επιτρέπεται σε όλα τα μητρώα να συμμετέχουν σε αυτόν.

Για λεπτομερέστερη περιγραφή του προγράμματος αυτού, δείτε την έκθεση προόδου που συνοδεύει την παρούσα Πράσινη Βίβλο.

Ωστόσο, η συνεργασία στο πλαίσιο του EBR έχει ορισμένους περιορισμούς. Πρώτον, αν και ο ανεπίσημος χαρακτήρας της συνεργασίας στο πλαίσιο του EBR έχει συμβάλει στην ευελιξία της, έχει δημιουργήσει σημαντικά προβλήματα όσον αφορά την επέκταση του δικτύου η οποία, κατά συνέπεια, είναι μακρόχρονη διαδικασία. Επιπλέον, ούτε το EBR ούτε τα σχετικά μητρώα επιχειρήσεων, ιδίως εκείνα που χρηματοδοτούνται από το κράτος, έχουν πρόσβαση σε επαρκή χρηματοδότηση για να επιταχυνθεί η κατασκευή ενός δικτύου που θα καλύπτει όλα τα κράτη μέλη.

Δεύτερον, η συνεργασία στο πλαίσιο του EBR περιορίζεται στη διευκόλυνση της διασυνοριακής πρόσβασης σε πληροφορίες για τις επιχειρήσεις (ο πρώτος στόχος που τίθεται στο τμήμα 2) αλλά δεν αντιμετωπίζει το ζήτημα της συνεργασίας μεταξύ των μητρώων στις διασυνοριακές διαδικασίες (ο δεύτερος στόχος που τίθεται στο τμήμα 2). Αυτό οδήγησε ορισμένους από τους εταίρους του EBR να δρομολογήσουν μια ερευνητική πρωτοβουλία, χρηματοδοτούμενη κατά μεγάλο μέρος από την Ευρωπαϊκή Επιτροπή, για να προωθηθεί η διασύνδεση μεταξύ των μητρώων ( Business Register Interoperability Throughout Europe – BRITE )[22]. Το πρόγραμμα BRITE, που ολοκληρώθηκε τον Μάρτιο του 2009, είχε ως στόχο να αναπτύξει και να εφαρμόσει ένα προηγμένο και καινοτόμο πρότυπο διαλειτουργικότητας, μια πλατφόρμα υπηρεσιών ΤΠΕ και ένα όργανο διαχείρισης ώστε να είναι δυνατή η διαδραστική λειτουργία των μητρώων επιχειρήσεων σε ολόκληρη την ΕΕ, εστιάζοντας ειδικότερα στις περιπτώσεις των διασυνοριακών μεταφορών εδρών και συγχωνεύσεων και στον καλύτερο έλεγχο των υποκαταστημάτων επιχειρήσεων που έχουν καταχωριστεί σε άλλα κράτη μέλη.

Εντούτοις, το πρόγραμμα BRITE ήταν ένα ερευνητικό πρόγραμμα και επομένως τα αποτελέσματά του εφαρμόστηκαν μόνο σε ορισμένες χώρες για να δοκιμαστεί η λειτουργικότητά τους. Από το τέλος της φάσης του προγράμματος και ύστερα υπήρξε συζήτηση σχετικά με τη μελλοντική χρήση των αποτελεσμάτων της έρευνας. Ένα μακρόπνοο στρατηγικό συνοπτικό σχέδιο θα παρουσιαστεί το Νοέμβριο του 2009[23] όσον αφορά τον καλύτερο τρόπο για να εξασφαλιστεί η διατήρηση των υπηρεσιών που προβλέπονταν για τη συνέχιση του προγράμματος BRITE και ο καθορισμός κανόνων όσον αφορά την ευθύνη διαχείρισης.

3.2. Άλλα εργαλεία και πρωτοβουλίες: IMI και e-Justice

Στο βαθμό που οι υπάρχοντες μηχανισμοί συνεργασίας δεν είναι επαρκείς για να καλύψουν τις αυξημένες ανάγκες συνεργασίας, αξίζει να διερευνηθούν άλλα εργαλεία και πρωτοβουλίες – όπως το ηλεκτρονικό σύστημα πληροφόρησης για την εσωτερική αγορά (IMI) ή το πρόγραμμα e-Justice – που μπορούν να προωθήσουν την περαιτέρω επιβολή αυτού του νομικού πλαισίου και να ενισχύσουν τη διαφάνεια στην αγορά[24].

Το ηλεκτρονικό σύστημα πληροφόρησης για την εσωτερική αγορά (IMI) είναι ένα μέσο για τη βελτίωση της διοικητικής συνεργασίας μεταξύ των κρατών μελών προκειμένου να βελτιωθεί η εφαρμογή της νομοθεσίας για την εσωτερική αγορά. Τον Μάρτιο του 2006, τα κράτη μέλη επικύρωσαν μια πρόταση να την ανάπτυξη του IMI που, σε αυτή τη φάση, χρησιμοποιείται για την εφαρμογή της οδηγίας για την αναγνώριση των επαγγελματικών προσόντων[25]. Θα υποστηρίξει επίσης την επιβολή της οδηγίας για τις υπηρεσίες[26] από το τέλος του 2009[27] (βλ. πλαίσιο 3).

Πλαίσιο 3 – Το ηλεκτρονικό σύστημα πληροφόρησης για την εσωτερική αγορά (IMI)

Το IMI είναι μια ασφαλής διαδικτυακή εφαρμογή που λειτουργεί υπό την ευθύνη της Επιτροπής. Είναι ένα κλειστό δίκτυο που παρέχει στις αρμόδιες αρχές των κρατών μελών ένα απλό εργαλείο για να βρίσκουν τους αντίστοιχους συνομιλητές τους στα λοιπά κράτη μέλη και να επικοινωνούν μαζί τους γρήγορα και αποτελεσματικά. Τα αιτήματα για πληροφορίες αντιμετωπίζονται στο εσωτερικό του IMI, χρησιμοποιώντας ένα δομημένο σύνολο ερωταπαντήσεων. Τα ερωτήματα έχουν μεταφραστεί εκ των προτέρων σε όλες τις επίσημες γλώσσες από τη μεταφραστική υπηρεσία της Επιτροπής, ώστε να εξασφαλίζεται αξιόπιστη γλωσσική υποστήριξη που παρέχει ασφάλεια δικαίου. Επιπλέον, το IMI προτείνει ένα διαφανές σύνολο διαδικασιών, εγκεκριμένο από όλα τα κράτη μέλη, σχετικά με την αντιμετώπιση των αιτημάτων, .

Για λεπτομερέστερη περιγραφή του προγράμματος αυτού, δείτε την έκθεση προόδου που συνοδεύει την παρούσα Πράσινη Βίβλο.

Τέλος, ο στόχος της πρωτοβουλίας «ηλεκτρονική δικαιοσύνη» (e-Justice) είναι να βοηθηθεί η εργασία των δικαστικών αρχών ή των ασκούντων συναφή προς τη δικαιοσύνη επαγγέλματα και να διευκολυνθεί η πρόσβαση των πολιτών στις δικαστικές ή νομικές πληροφορίες. Σταδιακά, το πεδίο της έχει επεκταθεί από την εποχή της έναρξής της τον Ιούνιο του 2007 και τα κράτη μέλη και η Ευρωπαϊκή Επιτροπή αποδίδουν υψηλή προτεραιότητα στην εφαρμογή της. Ένα από τα συγκεκριμένα προγράμματα που αναμένεται ότι θα δώσουν απτά αποτελέσματα είναι η ευρωπαϊκή ευρωπαϊκή δικτυακή πύλη της ηλεκτρονικής δικαιοσύνης (e-Justice) που προβλέπεται ότι θα τεθεί σε ηλεκτρονική λειτουργία κατά την αλλαγή του έτους. Όταν θα τεθεί σε λειτουργία, η πύλη θα είναι το βασικό σημείο πρόσβασης σε νομικές πληροφορίες, νομικά και διοικητικά ιδρύματα, μητρώα, βάσεις δεδομένων και άλλες υπηρεσίες στο πλαίσιο του ευρωπαϊκού προγράμματος δικαιοσύνης.

Το σχέδιο δράσης σχετικά με την ευρωπαϊκή ηλεκτρονική δικαιοσύνη για την περίοδο 2009-2013[28] εξετάζει το ζήτημα της ενσωμάτωσης του Ευρωπαϊκού Μητρώου Επιχειρήσεων στη δικτυακή πύλη και ακολουθεί τη λεγόμενη σταδιακή προσέγγιση. Στην πρώτη φάση, ήδη κατά την έναρξη e-Justice της δικτυακής πύλης e-Justice, θα παρέχεται μια διεπαφή προς το EBR. Στη δεύτερη, μεσο - μακροπρόθεσμη φάση, πρέπει εξεταστεί η δυνατότητα για μερική ένταξη του EBR στην ίδια την πύλη. Απαιτείται περαιτέρω ανάλυση για τις λεπτομέρειες της δεύτερης φάσης. Εντούτοις, τα κράτη μέλη συμφώνησαν ότι αυτή η μεταγενέστερη φάση πρέπει να βασιστεί στα αποτελέσματα που θα έχει επιτύχει μέχρι τότε το EBR.

4. Μελλοντικές προοπτικές

Οι επιλογές που παρουσιάζονται στο παρόν κεφάλαιο παρέχουν ορισμένες προτάσεις σχετικά με την αντιμετώπιση των ζητημάτων που αναλύονται ανωτέρω. Οι επιλογές απαιτούν διαφορετικά επίπεδα συμμετοχής και δέσμευσης από τα κράτη μέλη. Η Επιτροπή καλεί όλα τα ενδιαφερόμενα μέρη να εκφράσουν τις απόψεις τους σχετικά με τις παρακάτω σκέψεις.

Κάθε μια από τις πιθανές μελλοντικές πορείες πρέπει ενδεχομένως να συνοδευθεί από νομοθετικές προτάσεις προκειμένου να θεσπιστεί σαφές νομικό πλαίσιο για τη συνεργασία. Εντούτοις, η προστιθέμενη αξία αυτών των νομοθετικών προτάσεων θα πρέπει να αξιολογηθεί μέσω αξιολογήσεων του αντικτύπου σύμφωνα με τις κατευθυντήριες γραμμές της Επιτροπής για την αξιολόγηση αντικτύπου[29].

4.1. Πρόσβαση σε πληροφορίες – το δίκτυο των μητρώων επιχειρήσεων

Για να διευκολυνθεί η πρόσβαση σε πληροφορίες για τις επιχειρήσεις σε διασυνοριακή βάση, απαιτείται ένα δίκτυο μητρώων επιχειρήσεων στο οποίο θα συμμετέχουν όλα τα κράτη μέλη. Αν και είναι λογικό να βασιστούν οι εργασίες στα αποτελέσματα που έχουν ήδη επιτευχθεί από το EBR, δεδομένου ότι στο εν λόγω δίκτυο συμμετέχουν ήδη 18 κράτη μέλη, η βελτίωση της αποδοτικότητάς του με ρυθμιστικά μέσα είναι δύσκολη λόγω του ότι η συνεργασία έχει κυρίως ιδιωτικό χαρακτήρα.

Το δίκτυο των μητρώων επιχειρήσεων έχει πραγματική προστιθέμενη αξία μόνον εάν περιλαμβάνει τα μητρώα και των 27 κρατών μελών. Ένας εφικτός τρόπος να εξασφαλιστεί η εκτενής συμμετοχή σε ένα δίκτυο θα ήταν να καταστεί υποχρεωτική η σύνδεση όλων των μητρώων επιχειρήσεων στην ΕΕ, ενδεχομένως με την προσθήκη σχετικής διάταξης στην πρώτη οδηγία για το εταιρικό δίκαιο (68/151/EOK). Εντούτοις, τα κράτη μέλη πρέπει να είναι σε θέση να αποφασίζουν σχετικά με το πώς θα οργανωθεί το δίκτυο αυτό και ποιοι θα είναι οι όροι και οι προϋποθέσεις της συνεργασίας. Μπορεί να είναι χρήσιμο να δημιουργηθεί μια πιο στέρεη νομική βάση για ορισμένα χαρακτηριστικά του δικτύου, αλλά οι λεπτομέρειες της συνεργασίας πρέπει να καθοριστούν μέσω συμφωνίας για τη διακυβέρνηση του ηλεκτρονικού δικτύου των μητρώων επιχειρήσεων («συμφωνία διακυβέρνησης»). Η συμφωνία θα μπορούσε να καλύπτει ζητήματα όπως οι όροι ένταξης στο δίκτυο συμπεριλαμβανομένης της σχέσης με τα κράτη που δεν είναι μέλη της Ευρωπαϊκής Ένωσης, το διορισμό ενός συμβουλίου που θα διαχειρίζεται το δίκτυο, θέματα ευθύνης, χρηματοδότησης, επίλυσης διαφορών, κ.λπ.. Η συμφωνία θα μπορούσε επίσης να καλύπτει τα ζητήματα της συντήρησης του κεντρικού υπολογιστή και της εξασφάλισης πρόσβασης στο κοινό σε όλες τις επίσημες γλώσσες της ΕΕ. Η συμβατική λύση διατηρεί επίσης την ευελιξία της συνεργασίας. Τα κράτη μέλη θα έχουν τη δυνατότητα να επιλέξουν εάν θα βασιστούν στα ήδη υπάρχοντα αποτελέσματα του EBR ή θα ακολουθήσουν διαφορετική πορεία. Τα μητρώα επιχειρήσεων που συμμετέχουν στο δίκτυο πρέπει να παραμείνουν ελεύθερα να διαμορφώνουν την πολιτική τιμολόγησής τους. Εντούτοις, δεν πρέπει να κάνουν διακρίσεις στην τιμολόγηση μεταξύ των τελικών χρηστών. Πρέπει επίσης να εξασφαλιστεί ότι τα μητρώα επιχειρήσεων που συμμετέχουν στο δίκτυο θα τηρούν τα ελάχιστα επίπεδα ασφάλειας και προστασίας των δεδομένων, συμπεριλαμβανομένων των κοινοτικών κανόνων για την προστασία των δεδομένων (95/46/EK) και των σχετικών εθνικών διατάξεων.

Οι πληροφορίες για τις επιχειρήσεις που θα είναι προσιτές μέσω ενός εκτεταμένου δικτύου μητρώων θα μπορούσαν επίσης να είναι πολύτιμο στοιχείο στη δικτυακή πύλη e-Justice που θα είναι το βασικό σημείο πρόσβασης σε νομικές πληροφορίες και υπηρεσίες στην ΕΕ. Απαιτείται περαιτέρω ανάλυση όσον αφορά μια κοινή στρατηγική και τις τεχνικές λεπτομέρειες της σχέσης μεταξύ των δύο οντοτήτων, και συγκεκριμένα θα πρέπει να αποφευχθεί η επικάλυψη των εργασιών που θα εκτελούνται από το δίκτυο των μητρώων ή από τη δικτυακή πύλη. Εν πάση περιπτώσει, η δικτυακή πύλη μπορεί να ωφεληθεί από τη βελτίωση της κύριας πηγής πληροφοριών για τις επιχειρήσεις που διαθέτει. Ανεξάρτητα από τη χρήση ενός δικτύου, υπάρχει επίσης η επιλογή να καταστεί υποχρεωτικό για όλα τα μητρώα επιχειρήσεων της ΕΕ να παρέχουν τη δυνατότητα άμεσης πρόσβασης σε ένα τυποποιημένο βασικό σύνολο πληροφοριών μέσω του διαδικτύου, με την παροχή μιας εξειδικευμένης και τυποποιημένης διαδικτυακής υπηρεσίας, για παράδειγμα.

Τέλος, προκειμένου να διευκολυνθεί ακόμα περισσότερο η πρόσβαση σε πληροφορίες για τις επιχειρήσεις, μακροπρόθεσμα, θα μπορούσε να προβλεφθεί η σύνδεση του δικτύου των μητρώων επιχειρήσεων με το ηλεκτρονικό δίκτυο που δημιουργήθηκε στο πλαίσιο της οδηγίας για τη διαφάνεια (2004/109/EK), το οποίο αποθηκεύει ρυθμιζόμενες πληροφορίες για τις εισηγμένες εταιρείες. Αυτή η διασύνδεση θα μπορούσε να οδηγήσει στη δημιουργία ενός ενιαίου σημείου πρόσβασης σε όλες τις οικονομικές και νομικές πληροφορίες για τους εκδότες των οποίων οι κινητές αξίες έχουν εισαχθεί προς διαπραγμάτευση σε οργανωμένη αγορά, αυξάνοντας έτσι τη διαφάνεια της αγοράς.

Τα ενδιαφερόμενα μέρη καλούνται να εκφράσουν τις απόψεις τους σχετικά με τα εξής:

- εάν είναι απαραίτητο ένα βελτιωμένο δίκτυο των μητρώων επιχειρήσεων των κρατών μελών,

- εάν οι λεπτομέρειες της εν λόγω συνεργασίας θα μπορούσαν να καθοριστούν με μια «συμφωνία διακυβέρνησης» μεταξύ των εκπροσώπων των κρατών μελών και των μητρώων επιχειρήσεων,

- εάν κρίνουν ότι υπάρχει κάποια προστιθέμενη αξία στη σύνδεση, μακροπρόθεσμα, του δικτύου των μητρώων επιχειρήσεων με το ηλεκτρονικό δίκτυο που δημιουργήθηκε στο πλαίσιο της οδηγίας για τη διαφάνεια, το οποίο αποθηκεύει ρυθμιζόμενες πληροφορίες για τις εισηγμένες εταιρείες.

Εάν τα προαναφερθέντα μέτρα δεν κρίνονται κατάλληλα, οι ενδιαφερόμενοι καλούνται να παρουσιάσουν τα οφέλη μιας εναλλακτικής λύσης ή, κατά περίπτωση, του να διατηρηθεί αμετάβλητη η τρέχουσα κατάσταση. Επιπλέον, οι ενδιαφερόμενοι καλούνται να δώσουν στοιχεία σχετικά με τον πιθανό αντίκτυπο από άποψη κόστους και οφέλους, συμπεριλαμβανομένης της απλούστευσης και της μείωσης του διοικητικού φόρτου, των ανωτέρω επιλογών ή των προτεινόμενων εναλλακτικών λύσεων.

4.2. Συνεργασία των μητρώων επιχειρήσεων στις διασυνοριακές συγχωνεύσεις και μεταφορές έδρας

Υπάρχουν ουσιαστικά δύο επιλογές για τη διευκόλυνση της επικοινωνίας μεταξύ των μητρώων επιχειρήσεων σε διαδικασίες όπως οι διασυνοριακές συγχωνεύσεις και οι μεταφορές έδρας. Η πρώτη επιλογή είναι να χρησιμοποιηθούν τα αποτελέσματα του προγράμματος BRITE και να οριστεί ή να δημιουργηθεί μια οντότητα που θα είναι υπεύθυνη για τη διατήρηση των απαραίτητων υπηρεσιών που θα επεκταθούν σε όλα τα κράτη μέλη. Η δεύτερη επιλογή είναι να χρησιμοποιηθεί το ηλεκτρονικό σύστημα πληροφόρησης για την εσωτερική αγορά (IMI) που είναι ήδη σε λειτουργία και έχει την ικανότητα να επεκταθεί ώστε να καλύψει νέους τομείς της κοινοτικής νομοθεσίας κατά τα ερχόμενα έτη.

- Επιλογή 1 – Χρησιμοποίηση των αποτελεσμάτων του προγράμματος BRITE

Προκειμένου να δημιουργηθεί μια αποτελεσματική υπηρεσία υποστήριξης για τις οδηγίες για το εταιρικό δίκαιο, είναι απαραίτητο να βρεθεί μια λύση που θα μπορεί να εφαρμοστεί σε όλα τα κράτη μέλη. Οι λύσεις που αναπτύσσονται στο πρόγραμμα BRITE στοχεύουν στη συνεργασία των μητρώων επιχειρήσεων και εξασφαλίζουν υψηλό επίπεδο διαλειτουργικότητας. Ωστόσο, τα δικαιώματα των τεχνολογικών λύσεων ανήκουν στα μέλη της κοινοπραξίας BRITE. Επομένως, η χρήση αυτών των τεχνολογιών μπορεί να πραγματοποιηθεί μόνο σε συμβατική βάση.

Προς το παρόν 18 κράτη μέλη συνεργάζονται στο πλαίσιο του EBR και μόνο έξι (πέντε κράτη μέλη[30] και η Νορβηγία) συμμετείχαν αρχικά στο πρόγραμμα BRITE και τα υποπρογράμματά του, ενώ η Λετονία, η Γερμανία (Βόρεια Ρηνανία-Βεστφαλία) προσχώρησαν αργότερα. Η δημιουργία ενός δικτύου μητρώων επιχειρήσεων, όπως αναφέρεται ανωτέρω, είναι πιθανό ότι θα συμβάλει στην εφαρμογή των αποτελεσμάτων του προγράμματος BRITE, που υπό άλλες συνθήκες μπορεί να απαιτήσει σημαντικό χρόνο.

Όσον αφορά το κόστος αυτής της επιλογής, δεδομένου ότι η χρήση των σχετικών υπηρεσιών παραμένει εθελοντική, το κόστος της ένταξης και της συμμετοχής στο δίκτυο συνεργασίας θα εξαρτηθεί από τη συμφωνία μεταξύ των συμβαλλόμενων μερών.

- Επιλογή 2 – Το ηλεκτρονικό σύστημα πληροφόρησης για την εσωτερική αγορά (IMI)

Σήμερα το IMI χρησιμοποιείται από περισσότερες από 1600 αρμόδιες αρχές σε 27 κράτη μέλη και τρεις χώρες του ΕΟΧ για την ανταλλαγή πληροφοριών στο πλαίσιο της οδηγίας για την αναγνώριση των επαγγελματικών προσόντων (2005/36/EK) και, ως πειραματικό πρόγραμμα, της οδηγίας για τις υπηρεσίες (2006/123/EK).

Το πλεονέκτημα του IMI έγκειται στο επαναχρησιμοποιήσιμο πλαίσιο διοικητικής συνεργασίας που προσφέρει. Με τη βάση δεδομένων για τις αρμόδιες αρχές και τη γλωσσική υποστήριξη που διαθέτει και τη δυνατότητα να υποστηρίζει τη δημιουργία δομημένων συνόλων ερωταποκρίσεων μπορεί ενδεχομένως να υποστηρίξει την εφαρμογή οποιουδήποτε στοιχείου της νομοθεσίας περί εσωτερικής αγοράς. Συνεπώς, μια αρχή χρειάζεται να χρησιμοποιήσει μόνο ένα σύστημα και να εγγραφεί στο σύστημα μόνο μια φορά. Ανάλογα με τον τομέα αρμοδιότητάς της η αρχή αυτή μπορεί να έχει πρόσβαση σε έναν ή περισσότερους από τους τομείς της νομοθεσίας που καλύπτονται από το IMI.

Το IMI δεν αναπτύχθηκε ειδικά για σκοπούς επικοινωνίας μεταξύ των μητρώων επιχειρήσεων. Εντούτοις το σύνολο των διαδικασιών (ροή των εργασιών) για τις κοινοποιήσεις στο πλαίσιο των οδηγιών για το εταιρικό δίκαιο θα είναι το ίδιο με αυτό που χρησιμοποιείται σήμερα για τα αιτήματα πληροφοριών σε σχέση με τα επαγγελματικά προσόντα και τις υπηρεσίες.

Η χρήση του IMI δεν θα απαιτήσει σημαντικές επενδύσεις από τα κράτη μέλη παρά μόνο τον καθορισμό των αρμόδιων μητρώων επιχειρήσεων για κάθε κράτος μέλος και των προσώπων που έχουν δικαιώματα πρόσβασης στο IMI.

Το θέμα της κοινοποίησης πληροφοριών σχετικά με τα υποκαταστήματα πρέπει να εξεταστεί χωριστά από τις διασυνοριακές συγχωνεύσεις και τις μεταφορές έδρας. Στην περίπτωση των διασυνοριακών συγχωνεύσεων και των μεταφορών έδρας η ανάγκη συνεργασίας μεταξύ των μητρώων περιορίζεται σε ορισμένα, σαφώς καθορισμένα, στάδια της διαδικασίας. Εντούτοις, στην περίπτωση ενός υποκαταστήματος στο εξωτερικό, οποιεσδήποτε αναντιστοιχίες μεταξύ των στοιχείων που περιέχονται στο μητρώο επιχειρήσεων της επιχείρησης και στο μητρώο επιχειρήσεων του αλλοδαπού υποκαταστήματος πρέπει να ελέγχονται τακτικά και αυτομάτως. Αυτό απαιτεί μόνιμη σύνδεση και αυτοματοποιημένο συγκριτικό έλεγχο των περιεχομένων των δύο μητρώων.

- Συνδυασμός των επιλογών 1 και 2

Όσον αφορά τη συνεργασία των μητρώων επιχειρήσεων σε περιπτώσεις διασυνοριακών συγχωνεύσεων και μεταφορών έδρας, οι τεχνολογίες που αναπτύσσονται στο πλαίσιο του προγράμματος BRITE στοχεύουν συγκεκριμένα στη συνεργασία των μητρώων επιχειρήσεων. Εάν το δίκτυο των μητρώων επιχειρήσεων αποκτήσει σταθερότερη νομική και συμβατική βάση, η χρήση της τεχνολογίας, των όρων και των συνθηκών της συνεργασίας με βάση το BRITE μπορεί επίσης να καθοριστεί από τα συμμετέχοντα κράτη μέλη.

Εν τούτοις, ένα σαφές πλεονέκτημα του IMI έναντι της άλλης μορφής συνεργασίας είναι ότι όλα τα κράτη μέλη της ΕΕ συμμετέχουν ήδη στο σύστημα. Η συνεργασία αυτή καλύπτει κάθε κράτος μέλος και θα μπορούσε επομένως να είναι ένα λογικό βήμα η επέκτασή της σε ένα ευρύτερο φάσμα διαδικασιών. Πρέπει να εξεταστεί το ενδεχόμενο της χρήσης του IMI, ακόμη και ως μεταβατική λύση, για να διευκολυνθούν οι διασυνοριακές συγχωνεύσεις και οι μεταφορές έδρας, ιδίως σε συνάρτηση με το ρυθμό της επέκτασης του δικτύου και των υπηρεσιών με βάση το BRITE.

Ωστόσο, η έλλειψη αυτόματης κοινοποίησης μπορεί να θεωρηθεί μειονέκτημα του ηλεκτρονικού συστήματος πληροφόρησης για την εσωτερική αγορά σε ορισμένες διασυνοριακές διαδικασίες. Αν και η διαβίβαση των πληροφοριών για τις διασυνοριακές συγχωνεύσεις ή τις μεταφορές έδρας φαίνεται ενδεδειγμένη και πρακτική λύση, είναι σχεδόν αδύνατο να χρησιμοποιηθεί για την υποκατάσταση του αυτοματοποιημένου ελέγχου του νομικού καθεστώτος μιας επιχείρησης και του αλλοδαπού υποκαταστήματός της, που απαιτεί τον τακτικό έλεγχο μεγάλου όγκου δεδομένων.

Επιπλέον, σε αντίθεση με την οδηγία για τις διασυνοριακές συγχωνεύσεις (2005/56/EK) και τους κανονισμούς σχετικά με την SE (2001/2157) και την SCE (2003/1435), η ενδέκατη οδηγία για το εταιρικό δίκαιο (89/666/EOK) δεν ορίζει νομική απαίτηση για συνεργασία μεταξύ των μητρώων επιχειρήσεων. Συνεπώς, φαίνεται ότι είναι απαραίτητο να θεσπιστεί νομική βάση για τη συνεργασία αυτή όσον αφορά τα υποκαταστήματα σε άλλες χώρες.

Συμπερασματικά, το IMI φαίνεται ότι παρέχει ένα βιώσιμο μέσο για την προσωρινή ή ακόμα και τη μόνιμη διευκόλυνση της επικοινωνίας μεταξύ των μητρώων επιχειρήσεων σε διαφορετικά κράτη μέλη. Εντούτοις, δεν είναι σχεδιασμένο για την αυτοματοποιημένη διαβίβαση στοιχείων που απαιτείται για την εφαρμογή της ενδέκατης οδηγίας για το εταιρικό δίκαιο (89/666/EOK).

Τα ενδιαφερόμενα μέρη καλούνται να εκφράσουν τις απόψεις τους σχετικά με τα εξής:

- ποια λύση ή συνδυασμό λύσεων προτιμούν για τη διευκόλυνση της επικοινωνίας μεταξύ των μητρώων επιχειρήσεων στις περιπτώσεις των διασυνοριακών συγχωνεύσεων και των μεταφορών έδρας,

- εάν υποστηρίζουν την προτεινόμενη λύση για την κοινοποίηση πληροφοριών σχετικά με τα υποκαταστήματα,

Εάν κάποια από τα προαναφερθέντα μέτρα δεν κρίνονται κατάλληλα, οι ενδιαφερόμενοι καλούνται να παρουσιάσουν τα πλεονεκτήματα μιας εναλλακτικής λύσης ή, κατά περίπτωση, του να διατηρηθεί η τρέχουσα κατάσταση. Επιπλέον, οι ενδιαφερόμενοι καλούνται να δώσουν στοιχεία σχετικά με τον πιθανό αντίκτυπο από άποψη κόστους και οφέλους, συμπεριλαμβανομένης της απλούστευσης και της μείωσης του διοικητικού φόρτου, των ανωτέρω επιλογών ή των προτεινόμενων εναλλακτικών λύσεων.

5. Τα επόμενα βήματα

Τα κράτη μέλη, το Ευρωπαϊκό Κοινοβούλιο, η Ευρωπαϊκή Οικονομική και Κοινωνική Επιτροπή και οι άλλοι ενδιαφερόμενοι καλούνται να υποβάλουν τις απόψεις τους σχετικά με τις προτάσεις που περιέχονται στην παρούσα Πράσινη Βίβλο, έτσι ώστε να επιτευχθεί μια ευρεία συναίνεση σχετικά με τα μέτρα που πρέπει να εξεταστούν. Οι ενδιαφερόμενοι καλούνται να υποβάλουν τις εισηγήσεις τους έως την 31η Ιανουαρίου 2010. Σε συνέχεια της παρούσας Πράσινης Βίβλου και βάσει των απαντήσεων που θα ληφθούν η Επιτροπή θα λάβει απόφαση σχετικά με τα επόμενα βήματα.

Οι εισηγήσεις θα δημοσιευθούν στο διαδίκτυο. Εφιστάται η προσοχή σας στην ειδική δήλωση για την πολιτική προστασίας της ιδιωτικής ζωής που επισυνάπτεται στην παρούσα Πράσινη Βίβλο για πληροφόρηση σχετικά με τον τρόπο με τον οποίο θα αντιμετωπιστούν τα προσωπικά σας δεδομένα και το κείμενο που θα υποβάλετε.[pic][pic][pic]

[1] Ανακοίνωση για το εαρινό Ευρωπαϊκό Συμβούλιο με τίτλο «Η υλοποίηση της ευρωπαϊκής ανάκαμψης» - COM(2009) 114

[2] Ο όρος «μητρώο επιχειρήσεων» που χρησιμοποιείται στην παρούσα Πράσινη Βίβλο περιλαμβάνει όλα τα κεντρικά και εμπορικά μητρώα και τα μητρώα εταιρειών κατά την έννοια του άρθρου 3 της πρώτης οδηγίας για το εταιρικό δίκαιο (68/151/EOK).

[3] Οδηγία 68/151/ΕΟΚ της 9ης Μαρτίου 1968 περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 58 δεύτερη παράγραφος της συνθήκης, για την προστασία των συμφερόντων των εταίρων και των τρίτων με σκοπό να καταστούν οι εγγυήσεις αυτές ισοδύναμες (ΕΕ L 65 της 14.3.1968, σ. 8)· τροποποιήθηκε τελευταία από την οδηγία 2003/58/ΕΚ του Ευρωπαϊκού Κοινοβουλίου και του Συμβουλίου της 15ης Ιουλίου 2003 (ΕΕ L 221 της 4.9.2003, σ. 13)

[4] Οδηγία 2003/58/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τροποποίηση της οδηγίας 68/151/ΕΟΚ του Συμβουλίου σχετικά με τις απαιτήσεις δημοσιότητας για ορισμένες μορφές εταιρειών, (ΕΕ L 221 της 4.9.2003, σ. 13)

[5] Υποθέσεις Centros (C-212/97) , Überseering (C-208/00) , Inspire Art (C-167/01)

[6] Η ενδέκατη οδηγία 89/666/ΕΟΚ του Συμβουλίου, της 21ης Δεκεμβρίου 1989, σχετικά με τη δημοσιότητα των υποκαταστημάτων που έχουν συσταθεί σε ένα κράτος μέλος από ορισμένες μορφές εταιριών που διέπονται από το δίκαιο άλλου κράτους (ΕΕ L 395 της 30.12.1989, σ. 36) προβλέπει μια μερική λύση, επιβάλλοντας στις επιχειρήσεις την υποχρέωση να παρέχουν ένα ελάχιστο σύνολο πληροφοριών στη γλώσσα της χώρας στην οποία καταχωρίζεται το υποκατάστημά τους.

[7] Γνώμη της ομάδας υψηλού επιπέδου ανεξάρτητων ενδιαφερόμενων μερών για το διοικητικό φόρτο («Stoiber Group») σχετικά με τον τομέα προτεραιότητας εταιρικό δίκαιο / ετήσιοι λογαριασμοί, 10 Ιουλίου 2008, § 22,http://ec.europa.eu/enterprise/admin-burdens-reduction/docs/080710_hlg_op_comp_law_final.pdf.

[8] Οδηγία 2005/56/ΕΚ του Ευρωπαϊκού Κοινοβούλιου και του Συμβούλιου, της 26ης Οκτωβρίου 2005 , για τις διασυνοριακές συγχωνεύσεις κεφαλαιουχικών εταιρειών (ΕΕ L310 της 25.11.2005, σ. 1).

[9] Κανονισμός (ΕΚ) αριθ. 2157/2001, της 8ης Οκτωβρίου 2001, περί του καταστατικού της ευρωπαϊκής εταιρίας (SE) (ΕΕ L 294 της 10.11.2001, σ. 1).

[10] Κανονισμός (ΕΚ) αριθ. 2003/1435, της 18ης Αυγούστου 2003 περί του καταστατικού της ευρωπαϊκής συνεταιριστικής εταιρείας (SCE) (ΕΕ L 207 της 18.08.2003, σ.1).

[11] Για παράδειγμα, στη διασυνοριακή μεταφορά έδρας μιας SE, η άμεση επικοινωνία μεταξύ των μητρώων ελαχιστοποιεί τη μεταβατική περίοδο κατά την οποία η επιχείρηση είναι καταχωρισμένη σε δύο κράτη μέλη.

[12] Πρόταση κανονισμού του Συμβουλίου περί του καταστατικού της ευρωπαϊκής ιδιωτικής εταιρίας, COM(2008) 396 τελικό

[13] Οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕK, (ΕΕ L 390 της 31.12.2004, σ. 38.)

[14] Σύσταση της Επιτροπής, της 11ης Οκτωβρίου 2007, σχετικά με το ηλεκτρονικό δίκτυο των επίσημα καθορισμένων μηχανισμών κεντρικής αποθήκευσης των ρυθμιζόμενων πληροφοριών που αναφέρονται στην οδηγία 2004/109/ΕΚ του Ευρωπαϊκού Κοινοβουλίου και του Συμβουλίου (2007/657/ΕΚ), (ΕΕ L 267 της 12.10.2007)

[15] Κανονισμός (ΕΚ) αριθ. 1346/2000 του Συμβουλίου, της 29ης Μαΐου 2000, περί των διαδικασιών αφερεγγυότητας (ΕΕ L160 της 30.6.2000, σ.1).

[16] http://www.ebr.org

[17] Αυστρία, Βέλγιο, Δανία, Εσθονία, Φινλανδία, Γαλλία, Γερμανία, Ελλάδα, Ιρλανδία, Ιταλία, Λετονία, Λιθουανία, Λουξεμβούργο, Κάτω Χώρες, Σλοβενία, Σουηδία, Ισπανία, ΗΒ.

[18] Guernsey, Jersey, ΠΓΔΜ, Νορβηγία, Σερβία, Ουκρανία.

[19] Η Λιθουανία και το Guernsey εισήλθαν πρόσφατα αλλά ακόμα δεν έχουν ενσωματωθεί τεχνικά στο δίκτυο.

[20] Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995 σ. 31).

[21] Κανονισμός (ΕΟΚ) αριθ. 2137/85 του Συμβουλίου, της 25ης Ιουλίου 1985, σχετικά με την ίδρυση Ευρωπαϊκού Ομίλου Οικονομικού Σκοπού (ΕΟΟΣ) (ΕΕ L 199 της 31.7.1985, σ. 1). Ο ΕΟΟΣ είναι νομική οντότητα που έχει ως σκοπό τη διευκόλυνση ή την ανάπτυξη της οικονομικής δραστηριότητας των μελών του, καθώς και η βελτίωση ή η αύξηση των κερδών από τη δραστηριότητα αυτή και όχι την πραγματοποίηση δικών του κερδών. Η δραστηριότητά του πρέπει να συνδέεται με την οικονομική δραστηριότητα των μελών του και να έχει μόνο επικουρικό χαρακτήρα σε σχέση με τη δραστηριότητα αυτή (άρθρο 3).

[22] http://www.briteproject.eu Για λεπτομερέστερη περιγραφή του προγράμματος αυτού, δείτε επίσης την έκθεση προόδου που συνοδεύει την παρούσα Πράσινη Βίβλο.

[23] Το Σουηδικό Γραφείο Μητρώου Εταιρειών διοργανώνει συνέδριο το Νοέμβριο του 2009 με θέμα «Διασυνοριακή ανταλλαγή πληροφοριών». Στόχος του συνεδρίου είναι να συνεχιστούν οι εργασίες που ήδη είναι σε εξέλισξη στο EBR, αλλά και να αναπτυχθούν τα αποτελέσματα του προγράμματος BRITE. Για περισσότερες πληροφορίες: http://www.trippus.se/eventus/eventus_cat.asp?EventusCat_ID=10113&Lang=eng&c=.

[24] Πρέπει επίσης να ληφθεί υπόψη ο δικτυακός τόπος «Η Ευρώπη σου – Επιχειρήσεις» (Your Europe – Business), δεδομένου ότι παρέχει ένα ενιαίο σημείο πρόσβασης, σε επίπεδο ΕΕ, σε πληροφορίες και υπηρεσίες που παρέχονται από τις εθνικές δημόσιες διοικήσεις υπέρ των επιχειρήσεων. Αυτός ο δικτυακός τόπος παρέχεται από κοινού από την Ευρωπαϊκή Επιτροπή και τις εθνικές αρχές. http://ec.europa.eu/youreurope/business/index_en.htm

[25] Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (ΕΕ L 255 της 30.9.2005, σ. 22–142.)

[26] Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου της 12ης Δεκεμβρίου 2006 σχετικά με τις υπηρεσίες στην εσωτερική αγορά (ΕΕ L 376 της 27.12.2006, σ. 36–68.)

[27] Αυτήν την περίοδο, η υποστήριξη της οδηγίας για τις υπηρεσίες βρίσκεται σε πειραματική φάση.

[28] Πολυετές σχέδιο δράσης του Συμβουλίου σχετικά με την ευρωπαϊκή ηλεκτρονική δικαιοσύνη 2009-1013 (2009/C 75/01) Για λεπτομερέστερη περιγραφή του προγράμματος αυτού, δείτε επίσης την έκθεση προόδου που συνοδεύει την παρούσα Πράσινη Βίβλο.

[29] SEC(2009) 92.

[30] Σουηδία, Ιρλανδία, Ισπανία, Ιταλία, Δανία.